Adolf Kindermann

**Adolf Kindermann** (født 8. august 1899 i Neugrafenwalde i Bøhmen i Østerrike-Ungarn; død 23. oktober 1974 i Frankfurt am Main i Vest-Tyskland) var en tysk katolsk teolog og titulærbiskop.
## Liv og virke
### Bakgrunn
Adolf Kindermann ble født som sønn av veveren og bonden Anton Kindermann (1865–1932) og Maria (1868–1937), født *Sonntag*, i Neugrafenwalde (tsjekkisk: Nové Hraběcí, i det som ble Tsjekkia) i Nord-Böhmen. Etter endt utdanning fra jesuittgymnaset i Mariaschein, tok Kindermann filosofiske og teologiske studier i Roma.

### Prest
Etter ordinasjonen til prest den 5. april 1924 og pastoralarbeid i Dux brunkullsgruveområde, studerte han kanonisk rett i Roma fra 1928 til 1931 og ble tatt opp i advokatstanden ved den romerske Rota og Signatura Apostolica.

Kindermann var sterkt påvirket av sine opplevelser i Roma. Etter hjemkomsten ble han religionslærer ved gymnasiet i Aussig ved Elben. Deretter fikk han en lærerstilling i kanonisk rett ved seminaret i Leitmeritz og kvalifiserte seg som professor for kirkerett ved Karlsuniversitetet i Praha, hvor han ble ekstraordinær professor i 1937. I begynnelsen av 1939 grunnla og ledet han *Det sudettyske teologiske seminar*, et *de facto* generalseminar for de unge tyske prester i bispedømmene i Böhmen og Mähren.

Under andre verdenskrig ble Kindermann overvåket av Gestapo og hindret i sin prestevirksomhet. I 1945 var han kapellan i interneringsleirene i Praha til han kom til Königstein im Taunus i Tyskland i 1946. Der grunnla han – først sammen med den eksilerte biskopen av Ermland, Maximilian Kaller og prelaten Albert Büttner, men senere alene – Königstein-instituttet, som integrerte en filosofisk og teologisk høyskole (til 1978), et gymnasium med internatskole, et møtehus, et Institutum Balticum, og et katolsk *Institut für Kirchengeschichte der böhmischen Länder*. Kindermann opprettet dermed et senter for kirkelig omsorg for katolske fordrevne, som hovedsakelig ble støttet av private donasjoner. For dette formål fremmet han møter mellom emigranter fra Sentral- og Øst-Europa og lokalbefolkningen.

*[[Kirche in Not]]*-kongressene, som har funnet sted siden 1952, tjener til å gi informasjon om kirkens situasjon i kommunistiske land. Kindermanns gode utenriksrelasjoner ga drivkraften til den senere internasjonale hjelpeaksjon Ostpriesterhilfe av ledet av premonstratenseren Werenfried van Straaten. Han foreslo også bistand i form av sponsing for teologistudenter fra India og Jugoslavia.

Adolf Kindermann fremmet den teoretiske diskusjon om problemene som oppsto som følge av forrdrivelsene, for eksempel retten til et hjemland eller grupperettigheter. Han opprettet baser for det sudettyske presteskapet i Königstein og Degerndorf, nemlig *Sudetendeutsches Priesterwerk e. V.*. I 1959 ble Kindermann utnevnt til talsmann for sudettyske kirkelige anliggender.

### Hjelpebiskop i Hildesheim
Den 11. juli 1966 ble han utnevnt til titulærbiskop av *Utimmira* og hjelpebiskop av Hildesheim men med sete i Königstein. Den 8. september samme år ble han ordinert til biskop av biskop Heinrich Maria Janssen; medkonsekratorer var Limburg-biskopen Wilhelm Kempf og den litauiske eksilbiskopen Pranciškaus Brazys M.I.C.

Biskop Adolf Kindermann døde i Frankfurt am Main i 1974.

Adolf Kindermann er en av de tre figurene på monumentet til Königstein-kirkefedrene i Königstein im Taunus. Monumentet ble utformet av Christoph Loch og innviet den 1. september 2011.

## Verker i utvalg
* *Das landesfürstliche Ernennungsrecht.* 1933.
* *Religiöse Wandlungen und Probleme im katholischen Bereich.* I: Eugen Lemberg og andre (utg.): *Die Vertriebenen in Westdeutschland und ihr Einfluß auf Gesellschaft, Wirtschaft, Politik und Geistesleben.* III. 1959, s. 92–156.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Biskop Eugène-Charles-Joseph de Mazenod (1782-1861) *1832
* Kardinal Joseph Hippolyte Guibert (1802-1886) *1842
* Kardinal François-Marie-Benjamin Richard de la Vergne (1819-1908) *1872
* Kardinal Pietro Gasparri (1852-1934) *1898
* Erkebiskop Cesare Orsenigo (1873-1946) *1922
* Kardinal Lorenz Jaeger (1892-1975) *1951
* Biskop Heinrich Maria Janssen (1907-1988) *1957
* Biskop *Adolf Kindermann* (1899-1974) *1966

## Referanser